Krugersdorp-skool waarsku leerlinge oor rowers | Netwerk24
Deur Andrea Küsel 15 Mei 2019 20:42
Die Hoërskool Monument in Krugersdorp het hom tot Facebook gewend om ouers te waarsku nadat enkele leerlinge die laaste paar dae buite die skool beroof is.
"Ouers word weer gevra om nie hul kinders alleen te laat stap nie. Leerlinge moet by die skoolhekke vir hul ouers wag waar daar sekuriteit is," lui 'n inskrywing Dinsdag op die skool se Facebook-blad.
Die Hoërskool Monument waarsku leerlinge om paraat te wees ná enkele leerlinge buite die skool beroof is. Foto: Facebook
Johann Calitz, skoolhoof, het Woensdag gesê twee leerlinge is die afgelope twee dae deur rowers buite die skool geteiken.
"In die eerste voorval is 'n seun se tas gegryp. In 'n tweede voorval het diewe probeer om 'n selfoon uit 'n meisie se hand te gryp. Iets het hulle egter gehinder en hulle het in 'n voertuig gespring en weggery," sê Calitz.
Calitz vermoed dat dit "opportunistiese" diewe is wat in die strate rondom die skool rondbeweeg en kinders teiken wat alleen is.
"Die leerlinge wat geteiken word is meestal kinders wat alleen in die straat loop, of alleen onder 'n boom sit en op hul selfone werk. Ons moedig nou leerlinge aan om by sekuriteitspunte te wag vir hul ouers om hulle ná skool op te laai."
Volgens Calitz is geen van die leerlinge beseer in die voorvalle nie.
Piet Sparks, voorsitter van die plaaslike gemeenskapspolisiëringsforum (GPF), sê die polisie is in kennis gestel van die voorvalle.
"Ons werk nou saam en hoHoërskool Monumentu ons ore op die grond."
Sparks sê lede van die GPF patrolleer sedert Woensdagmiddag die strate naby die skool se ingang om uit te kyk vir moontlike verdagtes.